Pohjanmaan työvoima- ja elinkeinokeskus
		Hovioikeudenpuistikko 19 A, PL 131
		65101 Vaasa

Pvm	18.9.2006
Dat	

Dno	4003/5702/2006	Oikeusministeriö
Dnr		PL 25
		00023 VALTIONEUVOSTO
Viite	Lausuntopyyntönne 30.6.2006	
Ref	OM7/021/2004, OM0191:00/06/06/2000

Asia	
Ärende	Vesilakityöryhmän mietintö

	Vesilakityöryhmä on valmistellut vesilain kokonaisuudistuksen vaatimat muutokset muuhun lainsäädäntöön, laatinut luonnoksen vesiasetukseksi ja valmistellut tarpeelliseksi katsomansa muut muutokset lainsäädäntöön seuraavissa asiakokonaisuuksissa: 
	-menettely valtioneuvoston poikkeuslupa-asiassa
	-vesilain korvaussäännösten muodollinen/tekninen uudistaminen
	-luonnontilaisten purojen suojelu
	-voimassa olevien lupien tarkistaminen ja 
	-kalatalousvelvoitteet ja maksut. 

	Pohjanmaan työvoima- ja elinkeinokeskus pitää työryhmän ehdottamia tarkennuksia vesilain perusteluihin ja pykäliin pääosin onnistuneina. Seuraavassa joitakin kommentteja työryhmän mietintöön.

	Valtioneuvoston poikkeuslupa-asia
	Pohjanmaan TE-keskus katsoo, että vesilaissa on säilytettävä ehdoton hankkeen laaja-alaisiin kielteisiin vaikutuksiin perustuva luvanmyöntämiseste. Perusteluna viitataan työryhmän mietinnön liitteenä olevaan ympäristöministeriön edustajien lausumaan ja Suomen luonnonsuojeluliiton edustajan eriävään mielipiteeseen. 

	Voimassa olevien lupien tarkistaminen
	Pohjanmaan TE-keskus pitää hyvänä, että vesitaloushankkeelle myönnetty lupa voidaan määrätä raukeamaan, jos hanke on menettänyt alkuperäisen merkityksensä tai jos luvanhaltija ei enää ole tiedossa. Pohjanmaalla edellä mainittuja hankkeita ovat esimerkiksi eräät järvien laskuhankkeet, jotka ovat epäonnistuneet kuivatusmielessä, mutta kuitenkin vieneet pohjan pois virkistyskäytöltä ja taannuttaneet kalakannat tai useissa jokivesistöissä sijaitsevat vanhat mylly- tms. padot, jotka estävät vaelluskalojen nousun. 

	Vanhojen lupien (esim. eri tarkoituksiin rakennetut padot) tarkistamisen yhteydessä on huomioitava yhteiskunnan ja sen arvostuksissa tapahtuneet muutokset. Pohjanmaalla tärkeimpien jokivesien vanhoihin patolupiin sisältyy pääsääntöisesti (ehdollinen) kalatievelvoite, mutta sen ajan kirjoitustavan mukaan ei mainintaa kalatien tarvitsemasta vedestä. Tämä aiheuttaa käytännössä tulkintaerimielisyyksiä. TE-keskus katsookin, että vanhojen lupien tarkistamisen yhteydessä luvan haltija on voitava velvoittaa rakentamaan kalatie ja korvauksetta luovuttamaan siihen tarvittava vesi.

	Kalatalousvelvoite ja kalatalousmaksu
TE-keskus pitää hyvänä sitä työryhmän ratkaisua, että toimenpidevelvoite ja maksu ovat tasa-arvoisia vaihtoehtoja. Ratkaisu kuvastaa tämän päivän todellisuutta. Puheena olevasta pykälästä on poistettu viittaus kalastusalueiden käyttö- ja hoitosuunnitelmiin sekä kalatalousviranomaisen hyväksymiin kalastonsuojelusuunnitelmiin. Perustelujen mukaan kalastuksen järjestely -termi kattaa mm. käyttö- ja hoitosuunnitelmat. TE-keskus katsoo, että perusteluissa on mainittava myös kalatalousviranomaisen kala (mukaan lukien nahkiainen)- ja rapukantojen hoitoa koskevat suunnitelmat. 

	Käytetyistä termeistä
	Vesilakitoimikunta ja vesilakityöryhmä käyttävät pykälissä ja perusteluissa vaihtelevasti termejä työvoima- ja elinkeinokeskus ja kalatalousviranomainen. Tältä osin tekstiä on tarpeen yhtenäistää. 

	Johtaja                           Kaj Suomela

Kalatalousjohtaja		Minna Uusimäki

____________________________________________________________________________
PL 131 (Hovioikeudenpuistikko 19 A)	PB 131 (Hovrättsesplanaden 19 A)		puh. 06 3296300
65101 VAASA				65101 VASA				fax    06 3296485